La RCAM foi la empresa que mayor dotación de vivienda produxo pa los sos trabayadores n’Asturies, agospiando práuticamente a la metá nel 1911, cuando la Hullera Española, una década más tarde, con tol so programa yá desendolcáu, namás lo facía col 10 por cientu. Pero l’espaciu de residencia de la RCAM ta plenamente influyíu pola evolución del de producción, sobre manera de la planta metalúrxica de zinc d’Arnáu.
#000001
La necesidá de proporcionar vivienda a un númberu creciente d’obreros inmigraos pronto se reveló como una política d’empresa afayadiza encaminada a promover la productividá del obreru per aciu’l fomentu d’una clase trabayadora a pie de fábrica, y, tamién, al control de la entrada de les corrientes reivindicatives de les restantes árees industriales d’Asturies por un aisllamientu natural prollongáu de manera intencionada a lo llargo del sieglu XX.
#000002
Si nos primeros tiempos del espaciu fabril y mineru d’Arnáu la función residencial compartía suelu cola de producción, dende lo último del sieglu XIX entama a independizase hasta configurar el pobláu que güei conocemos. Podemos estremar trés grandes unidaes n’Arnáu: el pobláu propiamente dichu, l’espaciu de residencia central, domináu pola magnífica y anguaño estropiada residencia del direutor, nuna suave llomba qu’exerz de bisagra ente l’espaciu mineru y el metalúrxicu, y cases d’emplegaos y equipamientos como la esceicional escuela, que funcionaría baxo los presupuestos de la pedagoxía manjoniana. Sólo una pequeñísima promoción de vivienda obrera apaez nesti sector, ocupáu poles categoríes socio-profesionales más altes, con viviendes soleyeres de gran nivel y espacios axardinaos amplios. La mayor parte de la residencia obrera concéntrase nel fondu de valle, nel barriu de La Fábrica, estendiéndose llueu a El Pontón, a lo llargo de la carretera hacia Piedrasblancas. Nel primeru atopamos equipamientos como l’economatu y tipoloxíes de vivienda distintes: antiguos cuarteles, cases terrenes o curioses cases de corredor ente medianeres. N’El Pontón repítense les cases de corredor, pero apaecen tamién modelos más evolucionaos, como pabellones de pisos de calidá notable.
#000003